Frământările interne din USR continuă. Cosette Chichirău avertizează că un nou congres ar afecta iremediabil partidul: ”Noi suntem partidul care este divizat pe tema pauzei de masă. Suntem într-un pericol real de a deveni irelevanți. Orice efort care nu se axează 100% pe alegerile locale este irosit”

Președinta USR Iași, Cosette Chichirău, le-a atras atenția celor care cer un nou congres al partidului în urma scandalului excluderii Olimpiei Ardelean, avertizând că USR este în pericol real de a deveni irelevant dacă se va complace în dispute interne și nu își va concentra întreaga atenție asupra alegerilor locale.

Într-un mesaj postat pe grupul intern de comunicare ”Poiana lui Iocan”, intitulat ”Politica mare vs politica propriului buric”, Chichirău, care a fost desemnată drept candidat al USR la primăria Iași, subliniază că filiala USR Iași nu se află printre cele care cer congres și a menționat că ea personal respinge organizarea acestuia înainte de alegerile locale.

”Oricare ar fi temele Congresului, vom fi divizați. Noi suntem partidul care este divizat pe tema pauzei de masă! Nu cred că e cazul să ne aventurăm mai departe acum. Putem organiza un Congres imediat după locale, dacă este necesar, pentru a regla orice neconcordanțe în statut (de ex, componența CP). Am respins ideea organizării alegerilor interne înainte de prezidențiale în cel mai direct mod posibil. Rămân consecventă și voi respinge și acum ideea unui Congres înainte de locale. Îmi imaginez că numai cine nu vrea sau nu poate să câștige alegerile locale (sau nu are alegeri locale, cum este Diaspora) ar fi tentat de ideea unui Congres acum”, le-a transmis Cosette Chichirău colegilor din partid.

”Orice efort care nu se axează 100% pe alegerile locale este irosit. Suntem într-un pericol real de a deveni irelevanți. PNL are președinția, guvernul și este pe val pentru locale. Suntem OBLIGAȚI să câștigam cel puțin câteva primării mari, câteva zeci de primării medii (orașe, comune periurbane) și câteva sute de primării mici. Altfel, ne vom bate cu pragul, nu cu ceilalți competitori politici, la parlamentare. Din păcate, suntem mai dezbinați și mai slăbiți decât în orice alt moment din istoria noastră. Suntem necredibili în fața alegătorilor, a partenerilor și a competitorilor politici, într-un moment crucial pentru USR. Ne învârtim în jurul propriului buric, în loc să întreprindem acțiunile urgent necesare unui rezultat onorabil la locale”, a mai punctat ea.

Mesajul președintei USR Iași vine după ce două organizații ale partidului, Brașov și Diaspora, au cerut organizarea unui congres extraordinar al partidului în luna februarie ca efect al scandalului izbucniit după excluderea, săptămâna trecută, a Olimpiei Ardelean din USR.

”Fără îndoială, spiritul deciziei de miercuri a creat o enormă îngrijorare în USR. Deși este nevoie de mai multă rânduială internă, e tot mai evident că aceasta nu poate fi instalată discreționar cu bâta. Excluderea de miercuri este un mare pas înapoi dinspre construcția unui USR reintegrat pe care ni-l dorim. În acest sens, împreună cu colegul Irineu Darău, președinte USR Brașov, și cu alți președinți de filiale, ne-am gândit că vehiculul de care avem nevoie este un nou Congres, organizat cât mai curând, în februarie 2020. Unul care să impiedice orice viitoare abuzuri, dar și unul care întărească instituțional ceea ce e fragil în USR. Veți spune că există deja alte priorități – alegerile locale, desemnarea candidaților, negocierile cu PLUS, etc. Așa este. Aceste urgențe ar fi trebuit deja să prevaleze. Însă drumul ales al ciomăgelii interne este deja un drum deviant care ne costă enorm în ochii publicului și ai colegilor noștri. În aceste circumstanțe, reîntoarcerea la drumul reconstrucției trebuie să includă un nou congres”, a scris liderul USR Diaspora, Emanuel Stoica pe același grup intern de comunicare al partidului, ”Poiana lui Iocan”.

El a precizat că, pentru convocarea congresului extraordinar, este nevoie de inițiativa unei treimi din organizațiile județene ale partidului.

”Treimea disponibilă deja există. Veniți cu toții alături de noi să reconstruim”, a mai precizat Stoica.

Mesajul integral transmis de Cosette Chichirău membrilor USR:

Politica mare vs politica propriului buric

Nu știu care este treimea de filiale care s-au gândit să convoace Congresul, dar vă asigur că Filiala Iași nu este printre ele. Speculațiile trebuie să înceteze. Eu personal resping ferm organizarea unui Congres înainte de alegerile locale. Oricare ar fi temele Congresului, vom fi divizați. Noi suntem partidul care este divizat pe tema pauzei de masă! Nu cred că e cazul să ne aventurăm mai departe acum.

Putem organiza un Congres imediat după locale, dacă este necesar, pentru a regla orice neconcordanțe în statut (de ex, componența CP). Am respins ideea organizării alegerilor interne înainte de prezidențiale în cel mai direct mod posibil. Rămân consecventă și voi respinge și acum ideea unui Congres înainte de locale. Îmi imaginez că numai cine nu vrea sau nu poate să câștige alegerile locale (sau nu are alegeri locale, cum este Diaspora) ar fi tentat de ideea unui Congres acum.

Orice efort care nu se axează 100% pe alegerile locale este irosit. Suntem într-un pericol real de a deveni irelevanți. PNL are președinția, guvernul și este pe val pentru locale. Suntem OBLIGAȚI să câștigam cel puțin câteva primării mari, câteva zeci de primării medii (orașe, comune periurbane) și câteva sute de primării mici. Altfel, ne vom bate cu pragul, nu cu ceilalți competitori politici, la parlamentare.

Din păcate, suntem mai dezbinați și mai slăbiți decât în orice alt moment din istoria noastră. Suntem necredibili în fața alegătorilor, a partenerilor și a competitorilor politici, într-un moment crucial pentru USR. Ne învârtim în jurul propriului buric, în loc să întreprindem acțiunile urgent necesare unui rezultat onorabil la locale.

Toți am făcut greșeli. Toți avem șansa de a ne răscumpăra păcatele.

Avem o singură soluție: să ne ajutăm unii pe alții să câștigăm alegerile locale. Eu mă angajez în acest efort pentru oricine din USR, din orice tabără. Am făcut primul pas acum căteva zile, când am publicat pe grupul de CP o strategie de sondaje necesară pentru toată țara. Voi continua să ajut cu toate instrumentele pe care le am la îndemână: strategii de fundraising, evenimente, voluntari, mesaje.

Hai să facem o listă cu toate localitățile unde putem câștiga primăria și să ne ajutăm cu strategii comune. Vreau să văd sute de nume de localități care vor fi albastre din iunie 2020.

Încep eu:

Municipiul Iași

❤

LE: Pașcani, IS

Mioveni

Bîrlad

Sîncraiu de Mureș

Simeria

Comuna Beclean

Comuna Grajduri, IS

Breaza, PH

Citește și:

Peste 500 de membri USR au semnat mesajul către Dan Barna prin care cer anularea excluderii din partid a Olimpiei Ardelean / Goțiu: Dane, oprește vânătoarea de țapi ispășitori

USR: Olimpia Ardelean a fost exclusă după ce a fost reclamată pentru jigniri, nu pentru că a semnalat problemele semnăturilor din campania ”Fără penali în funcții publice”

Scandalul din USR ia amploare. Curg acuzațiile la adresa echipei Barna: ”manțocăreală”, ”execuție politică”, ”o seară rușinoasă”, ”ticăloșie”, ”șefuleți plini de ranchiună”, ”prostie politică”

Deputatul USR Ionuț Moșteanu spune că ”nu sunt importanți” toți cei 500 de membri care s-au revoltat și au semnat scrisoarea către Barna după excluderea Olimpiei Ardelean

Olimpia Ardelean a explicat episodul excluderii sale din USR: Cel care țipa la mine, coordonatorul de campanie național, că semnăturile sunt ok și să le trimitem că poate le acceptă, este încă angajat USR, iar eu am fost exclusă